## La Fe estrena laboratori d’impressió en 3D i planificació quirúrgica virtual

*** És un servici intrahospitalari que va fer els seus primers passos en 2014 i que ja ha estudiat més de 300 biomodels clínics
* Els professionals fabriquen biomodels tridimensionals i desenrotllen programes de realitat mixta per a planificar intervencions complexes
* El sistema acurta terminis, accelera la recuperació del pacient i retalla gastos**

La unitat d’impressió 3D i planificació avançada amb realitat mixta de l’Hospital Universitari i Politècnic La Fe de València estrena laboratori. Este recurs, segons ha constatat el cap del servici de Cirurgia Ortopèdica i Traumatologia, Francisco Baixauli, permet acurtar terminis, millorar el pronòstic del pacient i retallar gastos.

Els professionals especialitzats en planificació i impressió 3D de La Fe funcionen amb un model de treball íntegrament intrahospitalari, com ha explicat el cirurgià ortopèdic i traumatològic Joan Ferràs: “assumim des de la programació d’aplicacions informàtiques *ad hoc* fins a la fabricació dels prototips anatòmics i les guies que permeten planificar les intervencions”.

El laboratori permet la creació de models 3D de deformitats, tumoracions o defectes complexos que possibiliten la simulació de la cirurgia abans de desenrotllar-la, de manera que es pot avaluar l’opció quirúrgica més adequada abans d’aplicar-la al pacient i, així, aconseguir resultats òptims.

A més dels biomodels, en el laboratori es dissenyen i es programen solucions informàtiques de planificació quirúrgica mitjançant la realitat mixta, és a dir, combinant el món físic amb imatges hologràfiques.

El laboratori també compta amb els mitjans necessaris per a la replicació intraoperatòria sobre el pacient definitiu, és a dir, per a connectar, dins del quiròfan, els mons virtual i físic. Els ancoratges que connecten les dos realitats són codis d’imatge d’alt contrast que també es fabriquen dins del laboratori.

Esta metodologia de navegació quirúrgica és pionera en el món per la seua aplicabilitat diària, ja que es tracta de processos desenrotllats de manera intrahospitalària pels mateixos facultatius del servici.

Tots estos avanços, segons ha destacat el doctor Baixauli, permeten dur a terme “assajos personalitzats abans de les intervencions, que redunden en més precisió i anticipació a les possibles dificultats i, per tant, acurten l’estada en el quiròfan i l’hospitalització postoperatòria. Fer tot el procés dins de l’hospital, sense haver d’externalitzar i amb recursos propis, també és eficient pel que fa al gasto”.

Subsidiàriament, com ha assenyalat el gerent de La Fe, José Luis Poveda, esta tecnologia d’avantguarda permet “explicar amb anticipació el procediment quirúrgic tant als pacients com a les seues famílies, la qual cosa els aporta seguretat. El laboratori és un clar exemple d’inversió tecnològica centrada en l’atenció al pacient”.

El laboratori dona suport assistencial, investigador i docent a especialitats mèdiques com la cirurgia ortopèdica i la traumatologia, però també a la cirurgia maxil·lofacial, a la cirurgia plàstica general i oncològica i a l’oncologia, entre altres.

**Més de 300 biomodels clínics**

Els orígens del servici es remunten a 2014 i, des de llavors, ha estudiat centenars de casos clínics gràcies a la realitat mixta i als més de 300 biomodels tridimensionals que esta ha fabricat.

Fins ara, l’equipament de la unitat estava dispers en diferents ubicacions de l’hospital. Ara, s’ha concentrat en un mateix espai, en l’Institut d’Investigació Sanitària de La Fe.

Fecha: 23/08/2024